LETER: Den narkotikaliberale organisasjonen Normal har laget en lukket database med dokumenter om sine motstandere i narkotikadebatten. Det kan være ulovlig, mener Datatilsynet.

RUS

Konflikten mellom tilhengere av en mer liberal narkotikapolitikk og de som står for en mer restriktiv linje, hardner til. I Aftenposten søndag skreiv lege Anders Danielsen Lie et essay hvor han går hardt ut mot det han kaller «den rusliberale skravle­klassen», som han mener «driver en kampanje for å gjøre enkelte rusmidler til stuerene legemidler».

I dag kan Klassekampen melde at Organisasjonen Normal, som jobber for lovliggjøring av cannabis, det siste året har søkt innsyn i titusenvis av offentlige dokumenter om aktører på rusfeltet. Dokumenter om organisasjonenes økonomi, søknader og e-postutvekslinger med myndigheter er blant informasjonen som er samlet i en lukket database.

Tilgang til databasen blir ifølge Normal gitt til organisasjoner de samarbeider med, som Foreningen Tryggere Ruspolitikk (FTR), og enkelte journalister.

Narkotikadebatt: • Organisasjonen Normal, som kjemper for en mer liberal narkotikapolitikk, har søkt innsyn i mange tusen offentlige dokumenter om aktører på rusfeltet og samlet dem i en lukket database. Store deler av dokumentasjonen handler om aktiviteten til organisasjer som jobber for en restriktiv narkotikapolitikk. • Det er særlig innhentet informasjon om Actis – Rus­feltets samarbeidsorgan, medlemsorganisasjoner i Actis og Norsk narkotikapoliti­forening. • Datatilsynet er kritisk til arbeidsmetoden.

Informasjon om drift

En stor andel av dokumentene i den 60 gigabyte store databasen omhandler driften til organisasjoner som ønsker en restriktiv narkotikapolitikk, som økonomi, korrespondanse med myndigheter og søknader. Flere av dokumentene det er bedt om innsyn i, handler også om aktivitetene til enkeltpersoner.

Særlig Actis – som er den ledende stemmen for en restriktiv ruspolitikk i den norske rusdebatten – og flere av medlemsorganisasjonene i Actis-paraplyen, er satt under lupen.

Ester Nafstad i organisasjonen Normal forteller at formålet med dokumentinnsamlingen først var å skaffe oversikt, men at det over tid har utviklet seg til et gravearbeid for å sikre at offentlig støtte innen rusfeltet brukes på lovlig vis.

– Actis mottar millioner i statsstøtte uten å måtte følge de samme søknadsreglene som andre. Det er klart at Actis og sentrale skikkelser der er interessante. Vi mistenker kritikkverdige forhold og ønsker en uavhengig gransking av rusfeltet, sier hun.

– Skjønner du at dette vekker reaksjoner?

– Jeg kan se at det kan føles ubehagelig, men dette er offentlige dokumenter, og vi er ikke ute etter å ta noen enkeltpersoner. Vi er opptatt av at ressursene blir brukt på en måte som ivaretar brukernes behov og menneskerettigheter, sier Nafstad.

Hun forteller at Normal vil fortsette å samle inn data.

Klassekampen har bedt om tilgang til databasen, men dette ble avvist med begrunnelsen at den kan inneholde sensitive personopplysninger. På spørsmål om detaljer i dokumentene, viser Nafstad til Bård Standal i Foreningen Tryggere Ruspolitikk (FTR).

Kan være ulovlig

Datatilsynet stiller seg tvilende til om det er lovlig å ikke gi organisasjonene og personene man har hentet informasjon om, tilgang til databasen.

– Dersom disse opplysningene stemmer, høres det ut som man driver behandling av personopplysninger. Da omfattes man av personopplysningsloven, med alle plikter som ligger der, sier Trude Talberg-Furulund ved Datatilsynet.

Kenneth Arctander Johansen er en av dem det er samlet informasjon om i Normals database. Han er medieansvarlig i Rusmisbrukernes interesseorganisasjon, som er en av medlemsorganisasjonene i Actis.

– Vi har ingenting imot å bli sett i kortene. Det jeg synes er betenkelig, er at man lager et arkiv for å gå etter politiske meningsmotstandere, flere av dem bruker- og pårørendeorganisasjoner. Det minner litt for mye om forfølgelse, sier han til Klassekampen.

Johansen viser til en skriftlig utveksling med Bård Standal, nestleder i Foreningen Tryggere Ruspolitikk (FTR). Der skriver Standal at han har satt et team med jurister og revisorer til å gå gjennom dokumentene for å oppdage «misligheter, feilopplysninger og rolleblandinger».

– Dette virker useriøst. Det feltet trenger, er et godt samarbeidsklima, sier Johansen.

Ikke involvert

Standal benekter på det sterkeste at FTR er involvert på noe vis.

– Vi har ingenting med dette å gjøre. Jeg ble tilbudt innsyn fordi jeg skriver artikler om rusfeltet for Dagbladet. Da jeg så hvor omfattende det var, ba jeg noen venner av meg hjelpe meg å se igjennom om det var noe av interesse, sier Standal.

Han forteller at han og juristvennene ikke har brukt mye tid på å gå igjennom dokumentene. Standal gjør det også klart at verken han eller FTR har bidratt til å samle inn dokumenter til databasen. Derimot har han hjulpet dem som har laget databasen med å komme i kontakt med jurister som kan tolke lovligheten i utvalgte dokumenter.

– Jeg har brukt mer tid på å gjøre det klart for Rusmisbrukernes interesseorganisasjon at FTR ikke er involvert i dette enn jeg har på å gå igjennom dokumentene. Jeg hadde forstått kritikken hvis vi jobbet på denne måten, men det gjør vi ikke, sier Standal.

jos@klassekampen.no